június 11.

**Balogh Gyula**

Szenvedélyes start.

Térjünk vissza a gyökerekhez. Ez jutott eszembe a kecskeméti fesztivál első napjának éjszakáján. És az, hogy utoljára fesztiválon hasonlóan jól az első POSZT-on éreztem magam, több mint húsz évvel ezelőtt. Már az első előadás telitalálat volt, és megtudtam a báb is érezhet, nemcsak a mozgatója, illetve mozgatói, az egyetemisták előadásában ugyanis hárman is mozgattak egy bábot. A sorozat szervezőit és résztvevőit a szenvedély mozgatja. Ez pedig átsugárzik a bábjaikra. De az első napon volt, olyan előadás, amelyhez még báb se kellett. Azt is megtudtuk, hogy a talányos kisgömböc még a színházat is felfalná. De azt azért mégsem. Az első nap után megállapíthatjuk a kecskeméti bábfesztivál elnyelésére esélye sincs. Szakemberek védik, és ez így van jól.

**Dömötör Adrienne**

A megérkezés öröme: milyen jó is ilyen hosszú idő után újra hús-vér bábosok között lenni, és milyen remek megint ennyire közelről érzékelni a bábos szakmai közösség ritka erényeit! Az egymásra figyelést (a nézőtéren), a segítő részvételt (az idén újragondolt szakmai beszélgetésekben), az őszinte örömöt a többiek sikerének (bárhol, amerre járunk). Négy évvel ezelőtt remekül sikerült a találkozó, a sokszínű palettán csupa értékes előadással, közöttük igazán kiválóakkal is. A műsorfüzet arról tanúskodik, hogy – a kényszerű kihagyás után – a program ismét több mint figyelemre méltó, és nem mellesleg már az első napon is láthattunk két-három valódi mesterremeket. Csak így tovább, mondanám, de biztosan tudom, hogy meglesz.

**Gergics Enikő**

Négy évvel ezelőtt igazán kezdő kritikusként kaptam lehetőséget arra, hogy eljöhessek a Magyarországi Bábszínházak 14. Találkozójára. Ennek biztosan nagy szerepe volt abban, ahogy most a bábszínházra tekintek, ezért a tizenötödiken megint itt lenni szakmai és személyes szempontból is komoly időutazásnak tűnik. Az első nap – kizárólag felnőtt előadásokkal – gyakorlatilag összefoglalót adott abból, hogy mitől jó, egyáltalán mitől bábjáték a bábjáték, abból, amitől időközben nagyon közel került hozzám a műfaj.

Azt hiszem, széleskörű az egyetértés abban, hogy nem nagyon lehetne elképzelni erre a találkozóra találóbb, felemelőbb nyitóelőadást az *Animá*nál. Egyrészt egyáltalán nem érződik, hogy nem is vizsgaelőadásnak, hanem bunrakugyakorlatnak indult, másrészt viszont nagyon is jelentős benne, hogy időközben már végzőssé vált, az alkotófolyamat alatt még másodéves hallgatók adják elő, akik pozíciójuknál fogva is intenzíven keresik a definíciókat, feszegetik a csak nemrég kitapogatott határokat – ez a játékos kísérletezés a műfaji lehetőségekkel, báb és mozgató kapcsolatával pont ettől válik hitelessé, ettől lesz igazán tétje.

A nap legvitatottabb előadása biztosan az asszociatív jellegű, fizikai színházi *A jegesmedvék etetése tilos* volt, amely ekként erősen kilógott a másik három produkció mellől. A különböző témák köré csoportosított esti szakmai beszélgetések alatt is sorra szóba került egy előadás kódolása, olvashatósága, sőt felmerült az a klasszikus kérdés is, hogy úgy általában mennyire fontos, hogy a néző tudatosan értse az előadást, mennyiben elég, ha emocionálisan, affektíven „érti”, vagy legalábbis hatást gyakorol rá, miért vagyunk ennyire történetcentrikusak egy előadás esetében. A kibomló vitában az érvek-ellenérvek a kortárs tánc, képzőművészet, zene, sőt gasztronómia világáig nyúltak munícióért, amit kicsit szkeptikusan hallgattam az Aranyhomok Hotel éttermének sajátos gasztronómiai performanszai után.

Szerintem ezekben a napokban, a világon, aki csak itt lenne, mindenki bábos akarna lenni.

**Papp Tímea**

A Ciróka kapuján belépve sokkoló mennyiségű ember láttán hirtelen meneküléskényszert – pedig a Szabadság téren, ahol jobbról Tintalovak, balról Felhővadászok intenek, még esküszöm, jó volt! – a péksütemények szénhidrátja legyőzi. Majd következik három kölcsönös coming out a mizantrópiáról. (Ebből egy az enyém, a másik kettő maradjon titokban, de megnyugtató, hogy még ők, az angyalarcúak is…!)

Aztán sötét, majd előadásfény. És a biztonság, hogy *ez az a hely*.

S megint elölről, de már maradáskényszerrel.

**Rádai Andrea**

Az *Anima* rögtön megadta az alaphangulatot, mondhatni, előre feltette az i-re a pont: valóságos flow élménybe rendezte az előadásokat. Egész nap lehetett azon gondolkodni, hogy mi a báb, milyen viszonyban van a mozgatójával, és hogy ez a viszony hogyan tükröződik a körülöttünk levő világban. Amikor az Animában a báb rákérdezett saját mivoltára, a mozgatóknak csak látszólag voltak meg a válaszaik: valójában ők is egy nagy keresésben voltak. És persze bármennyire is próbálták bizonyítani, hogy Teodor, Nagy Tirpák, Csongi és Rozi csak egy báb, ők négyen annál élettelibbek, jelenvalóbbak lettek, s már nem csak ők tükrözték a mozgatóik személyiségét, hangulatait, érzelmeit tükrözték, hanem fordítva is. A *Jegesmedvék*... is játszott azzal, hogy fel-felborított bizonyos alapvetéseket, láttuk például a magára hagyott báb szenvedését; a légmozgás, a véletlen által mozgatott, bábként működő nejlon hullámzását; és a bábként mozgatott embert. *A fekete kakas*ban egy testté vált báb és mozgatója, és egészen bizarr élmény volt a szereplőből hirtelen mesélővé vált Fabók Mariannon testén lógó vagy a földön heverő, kifordított maszkokat szemlélni. *A kisgömböc*ben pedig egyfajta szöveg- és személyiségmágia és a mi várakozásunk lehelt életet egy szatyorba.

[**Stuber Andrea**](https://stuberandrea.hu/materials/HUN/naplo_2022_jun.htm?#12)

**Turbuly Lilla**

Kecskemét nekem a legotthonosabb alföldi város, ahol két helyen tényleg otthon érzem magam: a megyei könyvtárban és a Cirókában. És ahol minden itt jártamkor megnézem a ferences templom hálatábláit.

Milyen lehet csupa bábos előtt fellépni? Mintha az összes kritikus előtt kellene felolvasnom egy kritikámat?

Egyszer azt gondoltam, egy bábos sosincs egyedül, hiszen ott van neki a bábja. Az *Anima* megmutatta, hogy mennyire magányos lehet egy báb ember nélkül.

Amennyire az utolsó jegesmedve az lesz a nagyon közeli jövőben.

Féltem, hogy lecsúszik a koporsó a rosszul rögzített talapzatáról. De kár volt: Fabók Mariann ha hibázik, akkor se véti el a lényeget.

És minden jó, ha a vége jó: Böllérbalett helyett hentes stand-up – van még, aki döf és csontoz, nemcsak a kritikusczéhé a világ!